**ΠΑΠΠΟΥΣ ΚΑΙ ΕΓΓΟΝΑΚΙ**

**Τί είδους κειμένου είναι το κείμενο** ; Το κείμενο είναι ένα διήγημα.

**ΣΗΜΕΙΩΣΗ 1Η**

 *Πώς, όμως, ξεχωρίζουμε ένα διήγημα από ένα μυθιστόρημα;*

\* Γενικά τα  διηγήματα έχουν σύντομη έκταση είναι, δηλ. πολύ μικρότερα σε μέγεθος από τα μυθιστορήματα

\* Είναι  λιγότερο περίπλοκα απ’  ό,τι τα μυθιστορήματα, χωρίς να σημαίνει ότι είναι πιο εύκολα.

\* Δίνουν έμφαση σε ένα μόνο γεγονός, επικεντρώνονται σε ένα μόνο περιστατικό.

\* Έχουν  απλή πλοκή, δηλ. αφηγούνται μια απλή ιστορία

\* Έχουν  μικρό αριθμό χαρακτήρων – ηρώων που συμμετέχουν στην ιστορία

\* Εκτυλίσσονται  σε έναν χώρο.

 \* Καλύπτουν  σύντομη χρονική περίοδο.

\*Τα εκφραστικά μέσα που χρησιμοποιεί ο συγγραφέας είναι λίγα, απλά και λιτά.

Μπορείτε να εντοπίσετε τα παραπάνω χαρακτηριστικά στο διήγημά μας;

**ΘΕΜΑ ΔΙΗΓΗΜΑΤΟΣ**

Η αδυναμία του παππού και η άσχημη συμπεριφορά των παιδιών του προς αυτόν. Αυτά ζουν μαζί του στο ίδιο σπίτι και σιγά σιγά τον παραμερίζουν, ώσπου συνειδητοποιούν ότι και το παιδί τους θα τους φερθεί με τον ίδιο τρόπο, όταν γεράσουν.

**ΒΑΣΙΚΗ ΙΔΕΑ:**

♦     Τα άτομα της τρίτης ηλικίας (γέροντες) και οι ανάγκες τους (φροντίδα, κατανόηση, αγάπη). ♦     Η σκληρότητα που δείχνουν κάποτε οι άνθρωποι απέναντι στους γέροντες γονείς τους. ♦     Η γεροντική ηλικία (και τα προβλήματα που τη συνοδεύουν) αποτελεί ένα φυσιολογικό στάδιο στον κύκλο της ζωής.

**ΤΙΤΛΟΣ**

Στον τίτλο εμφανίζονται οι , δύο πρωταγωνιστές ο παππούς και το εγγονάκι, που συνδέονται μεταξύ τους στενά λόγω οικογενειακού δεσμού, αλλά και γιατί το εγγόνι θα γίνει η αιτία για να αλλάξει η ζωή του παππού προς το καλύτερο. Ο εγγονός αναφέρεται μόνο στον τίτλο και μάλιστα με υποκοριστικό (εγγονάκι) για να φανεί καλύτερα ότι ένα παιδί κατάφερε κάτι πολύ σημαντικό. Στο κείμενο αναφέρεται με το όνομά του (Μίσα). Ο τίτλος λοιπόν δείχνει πόσο σημαντικό ρόλο έπαιξε ο Μίσα στη ζωή του παππού του.

 **Περίληψη :**Ένας παππούς είχε γεράσει πολύ και δεν τον έβαζαν ο γιος του και η νύφη του να τρώει μαζί τους στο τραπέζι. Όταν μια μέρα του έπεσε το πήλινο πιάτο του και έσπασε, του είπαν πως στο εξής θα τρώει από την ξύλινη γαβάθα. Κάποια άλλη μέρα είδαν το γιο τους, το Μίσα, να σκαλίζει ένα κούτσουρο, τον ρώτησαν τι κάνει και αυτός τους είπε πως φτιάχνει μια ξύλινη γαβάθα, για να τους ταΐζει από εκεί, όταν γεράσουν. Ύστερα από αυτό οι γονείς του Μίσα ντράπηκαν για τη συμπεριφορά προς τον παππού και από τότε τον έβαζαν μαζί τους στο τραπέζι και τον περιποιούνταν.

**ΕΝΟΤΗΤΕΣ ΚΕΙΜΕΝΟΥ**

 Μπορείς να βρεις στο κείμενο τρεις μεγάλες ενότητες που θα έχουν τους παρακάτω πλαγιότιτλους ?

 1) Η σκληρή συμπεριφορά του ζευγαριού απέναντι στον ηλικιωμένο πατέρα ή/Οι δυσκολίες που αντιμετωπίζει ο παππούς εξαιτίας της μεγάλης του ηλικίας και η άσχημη συμπεριφορά των παιδιών του.
 2) Το μάθημα που έδωσε το μικρό παιδί στους γονείς του και η αλλαγή της στάσης τους. **ή/** Ο καταλυτικός ρόλος του εγγονού στην αλλαγή της στάσης των γονιών.

**ΠΡΟΣΩΠΑ ΤΟΥ ΚΕΙΜΕΝΟΥ**

Είναι ο παππούς, ο γιος του, η νύφη και ο εγγονός του.

***Τόπος και Χρόνος:*** Δεν προσδιορίζονται.

**ΑΦΗΓΗΤΗΣ:**

Ετεροδιηγητικός ( άρα και τριτοπρόσωπος ) και παντογνώστης.

 **ΑΦΗΓΗΜΑΤΙΚΟΙ ΤΡΟΠΟΙ**

**α) Περιγραφή:**Περιγράφεται η σωματική αδυναμία του παππού (Τα πόδια του…χυνόταν το φαγητό)

**β) Διάλογος:**Υπάρχει άμεσος διάλογος ανάμεσα στο Μίσα και στον πατέρα του. Υπάρχει έμμεσος εκεί που ο αφηγητής παρουσιάζει τα λόγια της νύφης προς  τον παππού.

**ΓΛΩΣΣΑ.**  Το διήγημα έχει μεταφραστεί από τα ρωσικά σε απλή δημοτική.

 Είναι απλή και λιτή, με μικρές, απλές, προτάσεις. Τα ρήματα κυριαρχούν δίνοντας έμφαση στο νόημα. Δεν υπάρχουν γενικά πολλά εκφραστικά μέσα ( σχήματα λόγου) ούτε και λεπτομέρειες. Αντίθετα υπάρχουν κυρίως ρήματα που μας δίνουν τα απαραίτητα για να κατανοήσουμε την ιστορία. Ο συγγραφέας δεν ΄έχει σκοπό να γράψει ένα ΄΄όμορφο΄΄ κείμενο , αλλά ,ένα ΄΄δυνατό΄΄ δίδαγμα. **ΥΦΟΣ:**Λιτό και πυκνό= λέει πολύ σημαντικά πράγματα με λίγα λόγια.

**ΧΑΡΑΚΤΗΡΙΣΜΟΣ ΠΡΟΣΩΠΩΝ**

**ΓΟΝΕΙΣ**

Ο γιος και η νύφη συμπεριφέρονται με σκληρότητα και, αρχικά είναι σκληροί και κυνικοί (κυνικός είναι αυτός που εκφράζεται με απόλυτη  ειλικρίνεια, αλλά δυσάρεστα και χωρίς ευγένεια), άσπλαχνοι  και αδιάφοροι. Όχι  μόνο δε δείχνουν κατανόηση για τα προβλήματά του παππού και δεν τον βοηθούν, αλλά τον θέτουν στο περιθώριο, τον απομονώνουν και τον επιπλήττουν ( τον μαλώνουν ) για τη ζημιά που έκανε. Η νύφη φτάνει στο σημείο να του πει ότι θα του δίνει φαγητό στην ξύλινη γαβάθα. Η στάση τους απέναντι στο παππού είναι υποτιμητική και ταπεινωτική. Έχουν εξουσιαστική συμπεριφορά και αλαζονεία : εξουσιάζουν τους ανήμπορους πλέον γέρους (όπως άλλωστε και τα αδύναμα ακόμη παιδιά), που εξαρτώνται κυρίως οικονομικά από αυτούς, χωρίς να περνάει από το μυαλό τους ότι κάποτε και οι ίδιοι θα γεράσουν. Μετά το περιστατικό αλλάζουν και φαίνονται μετανιωμένοι και ευαισθητοποιημένοι.

 **ΑΙΤΙΕΣ ΑΛΛΑΓΗΣ ΤΗΣ ΣΤΑΣΗΣ ΤΩΝ ΓΟΝΙΩΝ ΠΡΟΣ ΤΟΝ ΠΑΠΠΟΥ**

Η αλλαγή της συμπεριφοράς των γονιών οφείλεται :

α) στη ντροπή που ένιωσαν, καθώς ο γιος τους, χωρίς να το καταλαβαίνει, τους μάλωσε για τη σκληρότητά τους και τους έκανε να καταλάβουν πόσο σκληροί ήταν,

β) στο γεγονός ότι φοβήθηκαν πως όποια συμπεριφορά έδειχναν αυτοί προς τον πατέρα τους, την ίδια έπρεπε να περιμένουν κι αυτοί από το παιδί τους όταν μεγάλωναν.

Είναι γνωστό ότι τα παιδιά μιμούνται τις συμπεριφορές των μεγάλων και ιδιαίτερα των γονιών τους. Γι’ αυτό **το πιο σημαντικό μέσο διαπαιδαγώγησης**θεωρείται το παράδειγμα της συμπεριφοράς των γονιών.

**ΠΑΠΠΟΥΣ**

Είναι ένας αδύναμος, ανήμπορος γέροντας με πολλά προβλήματα υγείας, που νιώθει άχρηστος. Δυσκολεύεται να μετακινηθεί, χάνει την όρασή του, χάνει την ακοή του δεν μπορεί να ελέγξει τις κινήσεις του, γι΄ αυτό μπορεί να κάνει ζημιές. Αισθάνεται βάρος για στους δικούς και , όπως όλοι ηλικιωμένοι, επειδή γνωρίζουν την αδυναμία τους και είναι πια εξαρτημένοι, έτσι κι αυτός δέχεται με υπομονή τις προσβολές, τις **απαξιωτικές κουβέντες και τις επιπλήξεις** και παραμένει υπομονετικός και καρτερικός. Αν και είναι πολύ πικραμένος και θλιμμένος από τη στάση του γιου και της νύφης του δεν αντιδρά, όσο και αν θίγεται η αξιοπρέπειά του, γιατί τους χρειάζεται.

Ζει παραπεταμένος σε μιαν άκρη του σπιτιού και είναι υποχρεωμένος να ανέχεται αδιαμαρτύρητα και με πόνο την προσβλητική συμπεριφορά του γιου του και της νύφης. Δε λέει τίποτα και απλώς βγάζει ένα αναστεναγμό. Μέσα του πονά αλλά δεν αντιδρά.

 **ΕΓΓΟΝΑΚΙ**

Ο Μίσα είναι ένα ειλικρινές, αφελές και αθώο παιδί που μιμείται τη συμπεριφορά των γονιών του, τους οποίους έχει ως πρότυπα. Ένα από τα βασικά γνωρίσματα της παιδικής ηλικίας είναι ο μιμητισμός. Ο Μίσα με αφέλεια και απλότητα μιμείται τους γονείς του και ετοιμάζεται από τώρα για τη στάση που θα κρατήσει απέναντί τους όταν εκείνοι θα έχουν γεράσει. Πρόκειται για τη στάση που κρατάνε εκείνοι απέναντι στον παππού. Έπαιξε καταλυτικό ρόλο στο διήγημα, λέγοντας στους γονείς του ότι κατασκευάζει μια ξύλινη γαβάθα για να τους ταϊζει όταν γεράσουν . Τους δίνει ένα μάθημα ανθρωπιάς χωρίς να το καταλάβει: είναι σαν να τους κρίνει, με αποτέλεσμα να τους κάνει να ντραπούν για τη συμπεριφορά τους και να τους προβληματίσει για το τι περιμένει και τους ίδιους όταν γεράσουν ότι δηλαδή τους περιμένει αυτό που διδάσκουν οι ίδιοι στο παιδί με τη συμπεριφορά τους. Τους ασκεί κριτική χωρίς να το συνειδητοποιεί και υπήρξε η αιτία αλλαγής της στάσης των γονέων απέναντι στον παππού. Άρχισαν να του φέρονται με στοργή και αγάπη, έτρωγαν μαζί του και του συμπεριφέρονταν όπως έπρεπε.

**ΔΙΔΑΓΜΑ**

 Ο συγγραφέας θέλει να καταδείξει πόσο σκληροί γίνονται συχνά οι νέοι άνθρωποι απέναντι στους γέροντες γονείς τους. Ξεχνώντας όσα τους πρόσφεραν οι γονείς τους, οδηγούν στο περιθώριο τους ανθρώπους της τρίτης ηλικίας . Όμως, όποια συμπεριφορά δείχνει κανείς προς τους γέροντες γονείς του, την ίδια θα έχει, πιθανότατα, και ο ίδιος από τα παιδιά του. Γιατί τα παιδιά έχουν την τάση να μιμούνται τους μεγάλους και γι’ αυτό **το πιο σημαντικό μέσο διαπαιδαγώγησης**θεωρείται το παράδειγμα που πρέπει να δίνουν οι μεγάλοι με τη συμπεριφορά τους, ώστε να τους μιμηθούν τα παιδιά. Πρέπει όλοι να συμπεριφερόμαστε με αγάπη,  φροντίδα και κατανόηση στους ηλικιωμένους, γιατί αντιμετωπίζουν πολλά προβλήματα, έχουν πολλές ανάγκες και  μας χρειάζονται. Έτσι μπορούμε να προσδοκούμε κι εμείς ανάλογη συμπεριφορά  από τα παιδιά μας

**ΣΗΜΕΙΩΣΗ 2η**

Το μικρό διήγημα μας θυμίζει τα λαικά παραμύθια.

Βάλε στο μυαλό σου ένα οποιοδήποτε παραμύθι:

Δηλώνεται ο τόπος και ο χρόνος;

Είναι το θέμα του διαχρονικό δηλ. αφορά όλους τους ανθρώπους όλων των εποχών ;

Έχει ένα συγκεκριμένο δίδαγμα ;

Έχει καλό τέλος;